SL Uradni list Evropske unije C 163/16

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 163/06

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

VLOGA ZA SPREMEMBO

UREDBA SVETA (ES) št. 510/2006

Vloga za spremembo v skladu s členom 9

„CHIANTI CLASSICO“

ES št.: IT-PDO-0105-0108-05.12.2003

ZGO ( ) ZOP ( X )

1. Spremenjena postavka v specifikaciji proizvoda:

—  Ime proizvoda — Opis proizvoda —  Geografsko območje — Dokazilo o poreklu — Metoda pridobivanja —  Povezava —  Označevanje —  Nacionalne zahteve —  Drugo (navedite)

2. Vrsta sprememb(-e):

— Sprememba enotnega dokumenta ali povzetka —  Sprememba specifikacije registrirane ZOP ali ZGO, za katero še nista bila objavljena enotni dokument ali povzetek —  Sprememba specifikacije, ki ne zahteva spremembe objavljenega enotnega dokumenta (člen 9(3) Uredbe (ES) št. 510/2006) —  Začasna sprememba specifikacije zaradi uvedbe obveznih sanitarnih ali fitosanitarnih ukrepov s strani javnih organov (člen 9(4) Uredbe (ES) št. 510/2006)

3. Sprememba(-e):

3.1 Opis proizvoda:

Po začetku veljavnosti Uredbe (ES) št. 640/2008 so se organoleptične vrednosti spremenile, izraza „sadni okus oljk“ in „trava/listi“ pa sta bila črtana. V novi preglednici organoleptičnih lastnosti so določena daljša obdobja intenzivnosti. Ta obdobja so daljša kot od prejšnjih zaradi vremenskih sprememb v zadnjih letih.

Kar zadeva kemične vrednosti, vrednost tokoferola presega 140 ppm, delež oleinske kisline pa je večji od 72 %.

Razlog za navedbo, da skupna vrednost tokoferola presega 140 ppm namesto 150 ppm, kakor je bilo določeno v prejšnji specifikaciji proizvodnje, je uporabljena metoda analize. Vrednost 150 ppm je bila določena na podlagi analize serije vzorcev olja, ki se je proizvedlo na območju Chianti Classico, in na podlagi desetletnih raziskav kakovostnih značilnostih olja. Vsebnost tokoferola se je ugotavljala z analizno metodo, ki jo je razvil Istituto per le sostanze grasse di Milano (Milanski inštitut za olja in masti). Vendar pa zdaj laboratorij, ki je odgovoren za kvalitativno analizo olja, za analizo za ugotavljanje vsebnosti tokoferola uporablja drugačen standard. Zaradi drugačnih metod se rezultati razlikujejo od prejšnjih, čeprav le nekoliko, in sicer zgolj zaradi razlik v sami metodi. Znižanje ravni tokoferola na 140 ppm je zato treba obravnavati kot prilagoditev zaradi upoštevanja analitičnih metod, ne pa kot znižanje dejanske ravni.

Kar zadeva vrednost oleinske kisline, so se glavne biokemične lastnosti oljk zaradi slabega vremena v nekaterih letnih časih razvile pozneje, zaradi česar so bile vrednosti nižje.

3.2 Dokazilo o poreklu:

Namen te spremembe je uskladiti povzetek z zahtevami iz Uredbe (ES) št. 510/2006.

3.3 Metoda pridobivanja:

Nove temperaturne zahteve za naprave za iztiskanje določajo, da temperatura ne sme presegati 27 °C.

Ta sprememba je potrebna, da se olje „Chianti Classico“ lahko trži kot „hladno stisnjeno“ olje.

Zahtevek za spremembo je predložil Consorzio Olio DOP Chianti Classico, Via degli Scopeti 155, Località Sant’Andrea in Percussiva, San Casciano Val di Pesa (FI).

Consorzio Olio DOP Chianti Classico je na podlagi notarsko overjenega dokumenta z dne 1. decembra 1989 predložil tudi zahtevek za registracijo imena „Chianti Classico“. Poleg tega je ministrstvo ugotovilo, da so „pridelovalci oljk“ v združenju skupina, ki predstavlja dve tretjini pregledane proizvodnje. „Polnilci“ in „oljarji“ so tudi zastopani kot skupini v združenju.

POVZETEK

UREDBA SVETA (ES) št. 510/2006

„CHIANTI CLASSICO“

ES št.: IT-PDO-0117-0108-05.12.2003

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche Agricole Alimentari e Forestali Naslov: Via XX Settembre 20 00187 Roma RM ITALIA Tel. +39 0646655106 Faks +39 0646655306 E-naslov: saco7@politicheagricole.gov.it

2. Vlagatelj:

Naziv: Consorzio di tutela della denominazione di origine protetta olio extravergine di oliva «Chianti Classico» Naslov: Via Scopeti 155 Sant’Andrea in Percussiva 50026 San Casciano in Val di Pesa FI ITALIA Tel. +39 0558228511 Faks +39 0558228173 E-naslov: oliodop@chianticlassico.com Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.5. – ekstra deviško oljčno olje

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Chianti Classico“

4.2 Opis:

Ekstra deviško oljčno olje „Chianti Classico“ se pridobiva iz oljk, gojenih v registriranih oljčnih nasadih, in sicer v razmerju najmanj 80 % iz sort „Frantoio“, „Correggiolo“, „Moraiolo“ in „Leccino“, posamezno ali skupno, in ne več kot 20 % iz drugih lokalnih sort.

Olje mora imeti ob dajanju na trg naslednje lastnosti:

— največja kislost 0,5 % (izražena kot oleinska kislina),

— največje peroksidno število 12 (meq kisika),

— največja vrednost ekstinkcijskega koeficienta pri ultravijolični dolžini K 232 mora biti 2,1, pri K 270 pa 0,2,

— vsebnost oleinske kisline > 72 %,

— CMP (fenolni antioksidanti, po metodi, ki jo uporablja Stazione Sperimentale per le Industrie degli Oli e dei Grassi – poskusna postaja za industrijo olj in masti) skupaj: več kot 150 ppm,

— tokoferoli skupaj: več kot 140 ppm.

Poleg tega mora imeti olje:

— barvo od temno zelene do zelene z zlatimi odtenki,

— izrazit sadni okus oljk.

Na ocenjevalnem listu, ki ga izpolni skupina ocenjevalcev, morajo biti zapisane naslednje vrednosti:

(a) zeleno sadno 3–8

(b) grenko 2–8

(c) pikantno 2–8

4.3 Geografsko območje:

Območje proizvodnje olja „Chianti Classico“ v pokrajinah Siena in Firence zajema naslednja upravna okrožja: celotna območja Castellina in Chianti, Gaiole in Chianti, Radda in Chianti ter Greve in Chianti, Castelnuovo Berardenga samo do meja S. Giusmé in Vagliagli ter nekateri deli občin Barberino Val d’Elsa, Poggibonsi, San Casciano in Val di Pesa ter Tavarnelle Val di Pesa.

Območje je isto kot območje proizvodnje vina „Chianti Classico“, ki je določeno v medministrskem odloku z dne 31.7.1932, objavljenem v GURI (italijanski uradni list) št. 209 z dne 9.9.1932.

4.4 Dokazilo o poreklu:

Spremljati je treba vse stopnje proizvodnega procesa in za vsako stopnjo evidentirati uporabljene surovine in rezultate proizvodnje. Zato je dolžnost vseh, ki so vključeni v ta proces, da izpolnijo predpisane prevozne listine, določene v načrtu za nadzorovanje. Prevozne listine, ki morajo biti priložene vsaki pošiljki oljk in/ali olja, morajo vsebovati vse potrebne informacije o poreklu proizvoda, kot je navedeno v točki 4.3, in biti na voljo inšpekcijskemu organu za inšpekcijske preglede. Poleg tega se sledljivost proizvoda zagotavlja z vpisom na posebne sezname oljčnih nasadov, proizvajalcev, oljarjev in polnilcev. Inšpekcijski organ v skladu s specifikacijami in načrtom za nadzorovanje nadzoruje vse fizične in pravne osebe, vpisane na teh seznamih.

4.5 Metoda pridobivanja:

Oljke se gojijo v oljčnih nasadih, ki ležijo na izohietah od 650 mm do 850 mm ter izotermah od 12,5 °C do 15 °C, na nadmorski višini nad 200 m na hribovitih območjih s subalkalnim pH. Oljke, pridelane v nasadih, ki ne izpolnjujejo teh zahtev ali ležijo v krajih, kjer ni mogoče zagotoviti ustreznega gojenja ali kjer so okoljske in talne razmere drugačne kot na preostalem območju, se ne smejo uporabiti za pridobivanje olja „Chianti Classico“.

Oljke je treba obrati neposredno z dreves, jih po potrebi zbrati v mrežah ali na platnih ter jih prevažati in shranjevati v skladalnih zabojih, preluknjanih na petih straneh, v največ 30 cm debelih plasteh. Po potrebi jih je treba hraniti v primerno hladnih in dobro prezračevanih prostorih, vendar največ tri dni od dneva obiranja. Do oljarne jih je treba prepeljati v istih zabojih ali drugih ustreznih posodah. Torbe ali vreče se ne smejo uporabljati.

V oljarni je treba oljke pred stiskanjem hraniti v prostorih in zabojih, v katerih se ohranijo njihove značilne lastnosti.

Stiskanje je treba opraviti v 24 urah po dostavi v oljarno, ki mora biti na območju proizvodnje.

Ko so oljke oprane v vodi, ki ima temperaturo okolja, je treba olje „Chianti Classico“ iztisniti z zanesljivimi in doslednimi mehanskimi in fizičnimi metodami, pri katerih temperatura naprave za predelavo oljk med obdelavo ne preseže 27 °C. Vsekakor morajo biti te metode potrjene kot primerne, da ne spremenijo običajnih in tradicionalnih fizikalnih, kemičnih in organoleptičnih lastnosti proizvoda.

Proizvajalcem ali drugim upravičenim osebam se dovoli, da mešajo zaporedne serije olja, pridobljenega z iztiskanjem oljk z istega kmetijskega gospodarstva. Na območju, opisanem v točki 4.3, se proizvajalcem dovoli, da drugim proizvajalcem za mešanje pošljejo serije oljk in olja, ki izpolnjujejo zahteve iz specifikacije proizvodnje. Olje „Chianti Classico“ se nikakor ne sme mešati z drugimi olji, vključno z ekstra deviškim oljem, proizvedenimi na območjih, ki niso območja iz zgornje točke 4.3, ali proizvedenimi na istem območju v preteklih letih, ali iz serij, iztisnjenih iz oljk, obranih po 31. decembru vsako leto.

Proizvodnja olja ne sme preseči 650 kg/ha za oljčne nasade z gostoto najmanj 200 dreves.

Kadar je gostota manjša, proizvodnja ne sme preseči 3,25 kg na drevo.

Olje „Chianti Classico“ je mogoče pridobivati samo iz zdravih oljk, ki so gojene v skladu z ustreznimi agronomskimi standardi.

Olje je treba skladiščiti v takih prostorih in posodah, da se zagotovi hranjenje v optimalnih razmerah.

Olje, ki dosega standarde specifikacije, je treba ustekleničiti v treh mesecih od obvestila o skladnosti. Po izteku tega obdobja je treba olje pred stekleničenjem znova vzorčiti.

Olje „Chianti Classico“ se lahko stekleniči do 31. oktobra leta, ki sledi letu proizvodnje, na trg pa se lahko da do naslednjega februarja.

Na etiketi je treba jasno navesti leto proizvodnje.

Olje „Chianti Classico“ je treba pakirati na območju proizvodnje, in sicer v stekleno embalažo predpisane prostornine v nominalnih količinah do pet litrov. Kovinska embalaža se lahko uporabi za količine od tri do pet litrov. Embalažo je treba neprepustno zapreti s sredstvom, pri odpiranju katerega se raztrga garancijski žig.

4.6 Povezava:

Lastnosti proizvoda izhajajo iz posebnih talnih in podnebnih razmer v regiji. Območje je precej enakomerno, kar zadeva zemljišče in podnebje z blagimi suhimi jesenmi (pred decembrom so redke, vendar močne padavine), zaradi česar olje dobi značilne lastnosti in okus. Tradicionalno zgodnje obiranje, ki je potrebno, da bi se izognili prvim jesenskim pozebam, ki lahko škodujejo oljkam, sicer vpliva na količino pridelka, vendar ima olje zato organoleptične lastnosti, zaradi katerih je tako priznano.

Celotno območje leži na črti pridelave (izotermi 13 in 14,5), kar vpliva na ciklus rasti sadežev, pri čemer se oljke tradicionalno oberejo neposredno z dreves, takoj ko dozorijo. Toplotne zahteve vplivajo na obliko dreves (ki se praviloma razraščajo na vrhu) ter posledično na razporeditev toplote in svetlobe v krošnji.

Območje ima posebne podnebne in hidrološke značilnosti ter je dobro kartirano že od štirinajstega stoletja.

Olje „Chianti Classico“ ima večstoletno tradicijo, ki se je prenašala iz roda v rod; zaradi povečanja števila prebivalstva, verskih obredov in ceremonij, pri katerih se zahteva uporaba oljčnega olja, ne nazadnje pa tudi prehranskih navad ljudi, ki živijo na območju med pokrajinama Siena in Firence, se je z leti proizvodnja oljčnega olja močno povečala, zaradi česar so se obsežna gozdna območja izkrčila in zasadila z oljčnimi nasadi in vinogradi, kar je še povečalo izjemno privlačnost toskanske pokrajine med mestoma Siena in Firence.

Območje je bilo natančneje priznano z uradnim razglasom, ki ga je leta 1716 objavil vojvoda Cosimo III in v katerem so bile določene njegove sedanje meje, kar je pomenilo priznanje vrednosti in posebnih lastnosti proizvodnje vina in oljk na tem območju – to je bil nekakšen ZOP, ki se je uporabljal davno, preden je izraz nastal. G. Tavanti je leta 1819 napisal poglobljeno teoretično in praktično razpravo o oljkah, v kateri so naštete glavne sorte v regiji Chianti Classico.

Metode gojenja, posebne talne in podnebne razmere območja ter posebno znanje in raziskave, povezani z gojenjem oljk, prispevajo k proizvodnji najkakovostnejšega ekstra deviškega oljčnega olja z značilnimi lastnostmi.

4.7 Nadzorni organ:

Naziv: Camera di Commercio Industria, Agricoltura e Artigianato di Firenze Servizio attività e promozione agricoltura. Ufficio certificazioni olio d’oliva e altri prodotti tipici Naslov: Piazza dei Giudici 3 50122 Firenze FI ITALIA Tel. +39 0552795507 Faks +39 0552795522 E-naslov: —

4.8 Označevanje:

Na etiketi na embalaži morajo biti poleg podatkov, ki se običajno zahtevajo z zakonom in trgovinsko prakso, navedene besede „Olio Extravergine di Oliva Chianti Classico“, sledijo pa jim besede „Denominazione di Origine Protetta“ ter leto proizvodnje, zapisano z jasnimi in neizbrisnimi črkami.

Označbi se ne sme dodati noben opis, ki ni izrecno določen v specifikaciji proizvodnje. Lahko pa se vključijo oznake, ki označujejo skupine proizvajalcev, imena kmetijskih gospodarstev, posestev ali kmetij ter krajevna imena, ki se nanašajo na lokacije, na katerih se oljke dejansko gojijo.

Označba mora biti na etiketi prikazana z jasnimi neizbrisnimi črkami v dovolj intenzivni barvi, ki je v močnem kontrastu z barvo etikete. Grafični znaki kakršnega koli dodatnega besedila ne smejo presegati 50 % velikosti besedila označbe.

(1) UL L 93, 31.3.2006, str. 12.